Det Økonomiske og Sociale Udvalgs udtalelse om »Kommissionens forslag til afgørelse fra Europa-Parlamentet og Rådet om ændring af afgørelse nr. 819/95/EF om iværksættelse af Fællesskabets handlingsprogram SOCRATES« () (97/C 287/07)

Rådet for Den Europæiske Union besluttede den 6. maj 1997 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede José Rodríguez García-Caro til ordfører. Sektionen vedtog sin udtalelse den 14. maj 1997.

Det Økonomiske og Sociale Udvalg vedtog på sin 346. plenarforsamling af 28. og 29. maj 1997 (mødet den 28. maj 1997) med 91 stemmer for og 3 hverken for eller imod, følgende udtalelse.

1. Baggrund

1.1. Fællesskabets handlingsprogram SOCRATES, der blev iværksat ved Europa-Parlamentets og Rådets afgørelse nr. 819/95/EF, skal bidrage til at udvikle et højt uddannelsesniveau og en åben europæisk platform, der kan fremme samarbejdet på undervisningsområdet.

1.2. Programmet omfatter 3 grundlæggende aktionsområder:

- Videregående uddannelse: ERASMUS;

- Skoleuddannelse: COMENIUS;

- Tværgående aktioner på følgende områder:

Fremme af sprogundervisning: LINGUA;

Åben undervisning og fjernundervisning;

Voksenuddannelse;

Udveksling af informationer og erfaringer.

1.3. Det vigtigste mål med SOCRATES-programmet er at fremme samarbejdet mellem medlemsstaterne på uddannelsesområdet. Samarbejdet mellem Europas uddannelsesinstitutioner skal således udbygges gennem øget mobilitet for studerende og lærere for derigennem at tilskynde til udveksling af viden og erfaringer.

1.4. SOCRATES er et femårigt program, der løber fra den 1. januar 1995 til den 31. december 1999.

1.5. ØSU blev i sin tid hørt om forslaget til afgørelse om iværksættelse af SOCRATES-programmet, og udtalelsen blev vedtaget på ØSU's plenarforsamling den 27. og 28. april 1994 (ordfører: Jan Jakob van Dijk).

ØSU fremsatte i den forbindelse blandt andet følgende bemærkninger. De citeres her, så de kan sammenholdes med de resultater af programmets første to år, som omtales i Kommissionens rapport, og de vil således være den røde tråd i ØSU's nye kommentarer til forslaget til afgørelse om ændring af programmet.

1.5.1. Generelle bemærkninger

- ØSU bifalder, at de tidligere udvekslingsprogrammer inddrages og dermed videreføres.

- ØSU betragter SOCRATES-programmet som et hensigtsmæssigt instrument til fremme af »den europæiske dimension på uddannelsesområdet«.

- ØSU bifalder, at programmet også omfatter skoleuddannelse.

1.5.2. Særlige bemærkninger

- Efter ØSU's opfattelse er det tvivlsomt, om midlerne er tilstrækkelige.

- ØSU henleder opmærksomheden på, at ændringerne af ERASMUS om samarbejde mellem universiteterne kan få informationsmæssige konsekvenser.

- Det frygtes, at den udstrakte decentralisering kan gøre det vanskeligt at koordinere informationen.

- ØSU peger på, at information er en af de faktorer, der betyder mest for, om et program lykkes eller ej.

- Der er brug for større samarbejde mellem de nationale organer, der forvalter de forskellige programmer.

- ØSU opfordrer til at beskytte de mindre udbredte sprog, som der ikke undervises så meget i.

- Det anbefales, at der undervises i to EF-sprog foruden modersmålet.

- Kommissionen opfordres til at skabe mulighed for udveksling med tredjelande.

- ØSU støtter kraftigt, at det rådgivende udvalg opretholdes.

1.6. Forslaget til Europa-Parlamentets og Rådets afgørelse om ændring af afgørelse nr. 819/95/EF om iværksættelse af Fællesskabets handlingsprogram SOCRATES er resultatet af en aftale, Parlamentet, Rådet og Kommissionen indgik efter en langvarig forligsprocedure som led i forhandlingerne om programmet.

Ifølge denne aftale skal Parlamentet og Rådet efter 2 års forløb evaluere resultaterne af programmet på grundlag af en rapport fra Kommissionen, der skal indeholde forslag, som giver Parlamentet og Rådet mulighed for at vedtage passende foranstaltninger.

2. Evaluering af SOCRATES-programmets resultater

2.1. I dokumentet KOM(97) 99 endelig udg., som Kommissionen har forelagt ØSU, foretages der en evaluering af programmets to første år med en omfattende og detaljeret beskrivelse af de opnåede resultater såvel af det samlede program som af de forskellige dele af programmet.

ØSU anser det for nødvendigt at fremhæve såvel de negative sider af programmets anvendelse med det mål at få løst problemerne som de positive sider for at styrke og videreudvikle disse i resten af programmets løbetid.

2.2. Negative aspekter

2.2.1. Utilstrækkelige bevillinger i forhold til de indgivne projektansøgninger

ØSU påpegede allerede i sin tidligere udtalelse om SOCRATES-programmet, at den foreslåede finansiering var utilstrækkelig. Efter afgivelsen af denne udtalelse blev midlerne endog kraftigt beskåret. Ikke desto mindre betragter ØSU det stigende antal projekter og ansøgninger om støtte som udtryk for den store interesse, programmet har vakt i uddannelsessektoren, og den effektive information herom blandt uddannelsesinstitutionerne i EU-landene.

2.2.2. For små tilskud til gode projekter

Det rosværdige forsøg på at støtte så mange projekter som muligt bevirker, at de bedste projekter får utilstrækkelig støtte. Det kan blive nødvendigt at overveje, om det ikke er bedre at skuffe nogle ansøgere og til gengæld yde større støtte til projekter, hvis høje kvalitet synes givet på forhånd.

2.2.3. Favorisering af forholdsvis velstillede institutioner og deltagere

Hvis tilskuddene er utilstrækkelige, er der ingen tvivl om, at potentielle ansøgere med færre økonomiske muligheder opgiver at deltage i programmet. Støttens solidariske og retfærdige fordeling bør sikres, således at de dårligst stillede får adgang til programmet på lige vilkår. Dette blev også understreget i ØSU's udtalelse om Kommissionens grønbog: Uddannelse, erhvervsuddannelse, forskning: Hindringerne for tværnational mobilitet.

2.3. Positive aspekter

2.3.1. Programmet har bidraget til at øge de studerendes og lærerpersonalets mobilitet ved at give uddannelsesinstitutioner, som ikke var omfattet af de tidligere programmer, mulighed for udveksling

Ved at lade programmet omfatte hele uddannelsesområdet styrker man efter ØSU's mening den europæiske integrations- og samarbejdsånd, idet man også tilgodeser projekter, som vedrører de yngste EU-borgere. Dette vil uden tvivl på længere sigt føre til et bedre kendskab til og forståelse for de nationale forskelle, således at hensyntagen til forskellene kan samle EU's befolkning i stedet for at splitte den.

2.3.2. Øget samarbejde mellem uddannelsesinstitutionerne i medlemsstaterne

ØSU anser det for overordentlig vigtigt, at samarbejdet mellem uddannelsesinstitutionerne gradvist udbygges. De stadig tættere forbindelser mellem disse institutioner kan på længere sigt fremme en positiv udvikling i det vigtige spørgsmål om anerkendelse og godskrivning af undervisning modtaget i en anden medlemsstat.

2.3.3. Styrkelse af den europæiske dimension inden for andre uddannelsessektorer

Medtagelsen af åben undervisning og fjernundervisning er efter ØSU's mening af den største vigtighed, fordi det indebærer en anerkendelse og styrkelse af disse undervisningsformer, som den nye informationsog kommunikationsteknologi har givet nye muligheder.

2.3.4. Fremgang for Det Europæiske Meritoverførselssystem

Etableringen af et europæisk samarbejde vedrørende akademiske kvalifikationers sammenlignelighed er et prisværdigt mål, og Kommissionens bestræbelser i denne retning fortjener stor opbakning.

2.3.5. Fremme af de sprog, der er mindst anvendt, og som der sjældent undervises i

ØSU glæder sig over, at dette er en af de vigtige udvidelser af programmet. Hermed opfyldes et ønske, som ØSU fremsatte i den foregående udtalelse om SOCRATES.

2.3.6. Nye muligheder for udveksling af viden og erfaringer

ØSU er overbevist om, at den stadige forbedring af uddannelsessystemernes strukturer og metoder skaber større muligheder for, at den almene og erhvervsfaglige undervisning kan imødekomme de høje kvalifikationskrav, som arbejdsmarkedet stiller. Derfor bør denne fornyelse af SOCRATES have al mulig støtte.

2.3.7. Bidrag til udviklingen af et højt uddannelsesniveau som fastlagt i artikel 126 i EF-traktaten

En undervisning af høj kvalitet er et traktatfæstet mål, som EU hele tiden bør tilstræbe. Den politik og de programmer, der sigter mod opfyldelsen af dette mål, vil altid have ØSU's støtte.

2.3.8. Identificering af hindringer for programmets videre udvikling

Hvad den tværnationale mobilitet angår, er hindringerne på dette område beskrevet i Grønbogen om »Uddannelse, erhvervsuddannelse, forskning: Hindringerne for tværnational mobilitet«, som ØSU tidligere har afgivet udtalelse om.

Med hensyn til vilkårene for lærerpersonalets mobilitet opfordrer ØSU medlemsstaterne til at give lærerne optimale muligheder for at deltage i SOCRATES-aktionerne ved at fjerne de hindringer, Kommissionen har konstateret under afviklingen af programmet som anført i rapporten over de opnåede resultater.

2.3.9. Anerkendelse af behovet for øgede bevillinger til programmet for at forbedre finansieringsmulighederne i den sidste del af femårsperioden

Rapporten bekræfter hermed ØSU's påpegning af, at SOCRATES-programmets budget har været utilstrækkeligt lige fra begyndelsen.

3. Forslaget til afgørelse

Forslaget til afgørelse om ændring af afgørelse nr. 819/95/EF sigter først og fremmest mod en forhøjelse af programmets samlede finansieringsramme med 50 mio. ecu, dvs. en stigning på 5,9 %. Kommissionen begrunder dette forslag med følgende:

3.1. Støtten til et mindstemål af gode projekter skal opretholdes, så antallet af projekter, der ikke realiseres på grund af manglende bevillinger, ikke stiger.

3.2. Det store behov for finansiering af de mange projekter og støtteansøgninger skal så vidt muligt imødekommes.

3.3. ERASMUS skal udvikles som delprogram under SOCRATES for at undgå, at det mobilitetsniveau, der er opnået for de studerendes vedkommende, undergraves på grund af utilstrækkelig finansiering.

3.4. Fremdriften i delprogrammet COMENIUS skal støttes gennem passende tilskud til de skoler, som deltager i multilaterale skolepartnerskaber.

3.5. Udbredelsen af information om programmet skal videreføres via de nationale kontorer.

3.6. De dårligst stilledes adgang til programmet skal sikres i overensstemmelse med princippet om lige muligheder.

3.7. Der skal i budgettet tages højde for følgerne af de associerede landes adgang til SOCRATES.

4. Bemærkninger

4.1. Generelle bemærkninger

4.1.1. ØSU støtter forslaget til afgørelse om ændring af Fællesskabets handlingsprogram, eftersom det indeholder en forhøjelse af bevillingerne. Det understreges dog endnu en gang, at midlerne er utilstrækkelige i forhold til de ambitiøse og omfattende mål, der opstilles, og de dertil knyttede aktioner.

ØSU glæder sig dog over, at Kommissionen har medtaget SOCRATES-programmet blandt de prioriterede poster på budgettet. Det fremgår klart af rapporten, at i den nuværende økonomiske situation er bevillingerne til uddannelsesområdet en af de budgetposter, der afgjort lægges størst vægt på.

4.1.2. ØSU udtrykker tilfredshed med, at SOCRATES-programmet nyder godt af positiv særbehandling på EU's budget, men mener dog, at en forhøjelse på 5,9 % af programmets samlede finansieringsramme ikke svarer til en reel forhøjelse af budgetmidlerne, men blot er en tilsyneladende justering af budgettet, som allerede næsten er ædt op af den inflation, der har været i visse EU-lande i de forløbne to år. ØSU mener, at der er brug for en forhøjelse af midlerne i absolutte tal.

ØSU mener desuden, at Kommissionen - uafhængigt af de enkelte delprogrammers selvstændige betydning - bør genoverveje budgetmidlernes fordeling, således at COMENIUS så vidt muligt får flere midler til sin rådighed. ØSU er af den opfattelse, at aktioner rettet mod skoleungdommen har større effekt, fordi unge i den alder er mere åbne for indtryk.

4.1.3. ØSU er overbevist om, at uddannelse er en afgørende faktor i den personlige udvikling og et nødvendigt middel til udvikling af menneskets evner. Derfor mener ØSU, at SOCRATES kan støtte den sociale dimension i den europæiske integration.

4.1.4. I en tid med besparelser og budgetstramninger er det efter ØSU's mening nødvendigt at foretage en så klar prioritering som muligt af de foranstaltninger, der skal iværksættes. Derfor bør der afsættes tilstrækkelige økonomiske midler til programmer, der som SOCRATES er med til at gøre fordelene ved EU nærværende for borgerne.

4.1.5. Arbejdsløsheden er et problem, der berører alle EU-landene, men udviklingen af de menneskelige ressourcer kan være med til at bremse dens udbredelse. SOCRATES-programmet kan i kraft af sin styrkelse af de menneskelige ressourcer spille en vigtig rolle i EU's økonomiske udvikling. Derfor påpeger ØSU endnu en gang, at dette program bør tildeles flere midler, end forslaget til afgørelse lægger op til.

4.1.6. På denne baggrund og set i forhold til den konkrete ændring af afgørelse nr. 819/95/EF er det - rent bortset fra tilfredsheden med, at der foreslås en forhøjelse af SOCRATES' budget - uforståeligt, at der ifølge aftalen fra 1995 efter forligsprocedurens afslutning fremlægges et forslag med et så begrænset indhold. ØSU forstår ikke, hvorfor det skulle være nødvendigt at vente to år med at forhøje programmets budget med 5,9 % og af den grund sætte alle beslutningsprocedurens mekanismer i sving. En sådan fremgangsmåde er efter ØSU's mening ikke særlig effektiv.

4.1.7. ØSU er af den opfattelse, at SOCRATES som et program, der specielt sigter mod forbedring og styrkelse af de uddannelsesmæssige aspekter i EU, fortjener al mulig støtte for at sikre en passende opfyldelse af de mål, der forfølges.

4.2. Særlige bemærkninger

4.2.1. ØSU henviser til bemærkningerne i sin tidligere udtalelse om forslaget til afgørelse om oprettelse af Fællesskabets handlingsprogram SOCRATES, idet der nu er lejlighed til bygge videre på de elementer, der blev medtaget i det endelige forslag, og atter gøre opmærksom på de aspekter, der dengang blev forbigået.

4.2.2. Kommissionen bør efter ØSU's mening ud fra et rentabilitetsmæssigt synspunkt holde sig både kvantitet og kvalitet for øje ved udvælgelsen blandt de mange indgivne projekter og ansøgninger.

Al for bred støtte for at nå ud til så mange institutioner og personer i uddannelsessektoren som muligt kan gå ud over kvaliteten og den aktive deltagelse i projekterne. Samtidig er det positivt, at så mange som muligt deltager i programmet, eftersom dette effektivt fremmer den europæiske integration.

Kommissionen nævner i sin rapport om resultaterne af perioden 1995/1996 de små støttebeløb, der tildeles ansøgerne under visse aktioner. Derfor mener ØSU, at man alvorligt bør overveje at prioritere kvaliteten højere end kvantiteten ved behandlingen af ansøgningerne og fastsættelsen af støtten, uden dog at gøre dette til den eneste retningslinje for gennemførelsen af programmets budget som helhed.

4.2.3. I dette europæiske år mod racisme ønsker ØSU at bekræfte, hvad det anførte i sin tidligere udtalelse om SOCRATES-programmet, at uddannelse er et vigtigt middel til bekæmpelse af social udstødelse, racisme og fremmedhad. Derfor opfordrer ØSU endnu en gang til, at aktion 2 i kapitel II, der er specielt rettet mod børn af vandrende arbejdstagere, sigøjnere og ikke-bofaste personer, udvides til børn af flygtninge og asylansøgere i medlemsstaterne.

4.2.4. ØSU opfordrer Kommissionen til at stramme kontrolforanstaltningerne mod svig for at undgå eventuelle uregelmæssigheder og dermed sikre, at de ressourcer, der er til rådighed for programmet, anvendes bedst muligt og kommer så mange støtteansøgere til gode som muligt.

4.2.5. Det ville være ønskeligt at indføre en reguleringsmekanisme, som kan sikre, at midlerne fordeles i forhold til modtagernes reelle behov, således at der ydes højere støttebeløb til dem, som har færre egne ressourcer. På den måde kan man bedre tilgodese princippet om lige adgang til EU-midlerne.

4.2.6. Informationen om programmet bør fremover i den periode, som Europa-Parlamentets og Rådets nye afgørelse indleder, først og fremmest omfatte de medlemsstater og regioner i EU, som har indgivet færrest projekter og ansøgninger. Der bør gennemføres en særlig kraftig informationsindsats i disse områder for at undgå, at svagheder i informationsformidlingen skal hindre nogle uddannelsesinstitutioner i at få kendskab til aktionerne under SOCRATES.

4.2.7. ØSU mener, at forlængelser af projekter for flere år ad gangen ikke må lægge beslag på så mange midler, at det forhindrer nye projekter i at få adgang til SOCRATES-programmet. Det er således ikke ønskeligt, at der etableres et »lukket kredsløb«, hvor det altid er de samme institutioner og personer, der får støtte fra de midler, som nu forvaltes under SOCRATES, og som tidligere blev forvaltet under programmer såsom ERASMUS og LINGUA, der nu indgår i SOCRATES.

ØSU kræver kort sagt størst mulig gennemsigtighed i tildelingen af EU-støtte og opfordrer derfor Kommissionen og medlemsstaterne til at indføre nogle mekanismer, som kan sikre, at alle, der er omfattet af programmet, og som ønsker at deltage, får adgang hertil på lige vilkår. SOCRATES bør nå ud til så mange studerende, lærere og institutioner som muligt, og ingen institutioner eller personer bør lægge beslag på mere støtte, end der tilkommer dem.

4.2.8. De uddannelsesaktioner, der er rettet mod voksne, kan muligvis have træk tilfælles med programmer under Den Europæiske Socialfond. I så fald vil det være hensigtsmæssigt at koordinere indsatsen mest muligt for undgå dobbeltarbejde og overlapninger mellem programmer. Hvis dette i praksis indebærer, at nogle aktioner overføres fra ESF til SOCRATES, bør de respektive finansielle midler også overføres til SOCRATES.

4.2.9. Endelig vil ØSU som sædvanligt i sine udtalelser om aktioner, der vedrører EU's officielle sprog, udtrykkeligt give sin støtte til enhver aktion, der kan bidrage til at fremme og udbrede medlemsstaternes sprog, især dem, der ikke er et særlig stort kendskab til blandt EU's befolkning. ØSU understreger atter, at tilegnelsen af fremmedsprog samtidig giver et bedre kendskab til de kulturelle forskelle og forholdene i de pågældende medlemsstater og regioner og dermed fremmer gensidig forståelse mellem EU-borgerne.

Bruxelles, den 28. maj 1997.

Tom JENKINS

Formand for Det Økonomiske og Sociale Udvalg

() EFT C 113 af 11. 4. 1997, s. 14.